Správa zo zahraničnej pracovnej cesty

1. Účastník zahraničnej pracovnej cesty:	
Meno, priezvisko, titul:	RNDr. Miroslav Repovský, generálny riaditeľ sekcie regionálneho školstva SRŠ
PhDr. Viera Hajdúková, PhD. – sekcia regionálneho školstva
2. Zahraničná pracovná cesta:
Štát, mesto:			Nórsko, Oslo
Vykonaná v dňoch:	22. – 25. 01. 2012 (RNDr. Repovský); 22. – 26. 01. 2012 (PhDr. Hajdúková, PhD.)
Účel cesty:	Účasť na zasadnutí Okrúhleho stola na tému: Starting Strong: Implementing Policies for High Quality Early Childhood Education and Care a na 10. zasadnutí výboru OECD pre predškolské vzdelávanie a starostlivosť (ECEC). 
3. Rámcový program konferencie:
22. január 2012 – nedeľa – príchod do Osla v popoludňajších hodinách
23. január 2012 – návštevy vybraných materských škôl v Osle a okolí; pracovná večera ministrov školstva (ich zástupcov)
24. január 2012 – Silný začiatok: Implementácia politík do vysoko kvalitného včasného vzdelávania a starostlivosti – konferencia a rokovanie ministrov za okrúhlym stolom.
25. január 2012 – odchod, príchod na Slovensko – RNDr. Repovský
25. január 2012 – 10. Zasadnutie výboru OECD pre predškolské vzdelávanie a starostlivosť (ECEC) – PhDr. Hajdúková, PhD.
26. január 2012 – odchod, príchod na Slovensko – PhDr. Hajdúková, PhD.
4. Stručný priebeh rokovaní:
Cieľom podujatia bolo zamerať pozornosť zúčastnených na ekonomický a sociálny význam investícií na zabezpečenie vysokej kvality ECEC; zvýrazniť kľúčové politiky a postupy, ktoré môžu zvýšiť investície do vysokej kvality ECEC a podporovať dialóg zainteresovaných o o výzvach na najbližšie obdobie v oblasti podpory a rozvoja vysokej kvality ECEC.
V prvý deň sa uskutočnili návštevy vybraných materských škôl a univerzity v Oslo – zástupcovia MŠVVaŠ SR navštívili materskú školu zriadenú priami v lese (Fortet Naturbarnehage, Nittedal). Cieľom tejto návštevy bolo pozorovať vonkajšie prostredie ako priestor na učenie a učenie sa detí predškolského veku. Predmetná materská škola je veľmi atypická, pretože bez ohľadu na počasie, sa všetky činnosti s deťmi a pre deti uskutočňujú priamo v prírodnom prostred.
Program prvého dňa uzavrela pracovná večera na ktorej bola téma diskusie určená organizátorom: „Ako financovať verejné investície do kvalitného predškolského vzdelávania a starostlivosti, keď sú vládne rozpočty napäté“. Pracovná večera sa uskutočnila za prítomnosti ministersky školstva Nórska, pani Kristin Halvorsen a riaditeľky pre vzdelávanie pri OECD pani Barbary Ischinger. Účastníci pracovnej večere diskutovali o aktuálnych otázkach spojených so zabezpečovaním predprimárneho vzdelávania v ich krajinách.
V druhý deň rokovania sa uskutočnila konferencia Implementácia politík do vysoko kvalitného včasného vzdelávania a starostlivosti, ktorej súčasťou bolo aj rokovanie ministrov a ich zástupcov za okrúhlym stolom. Hlavným rečníkom úvodnej časti konferencie bol Dr. W. Steven Barnet, riaditeľ National Institute for Early Education Research (NIEER). Nasledovala práca v  dvoch paralelných skupinách, pričom ministri a ich zástupcovia rokovali za okrúhlym stolom k trom okruhom problémov: 
-	Investície do ECEC
o	Aké dôkazy a argumenty sa používajú v krajinách, v ktorých sa podarilo zvýšiť verejné výdavky na ECEC?
o	Aké sú konkurenčné nástroje pre investície? Do čoho sa skôr investuje...
o	Ako nájsť rovnováhu medzi univerzálnym a cieleným zabezpečením ECEC?
-	Politiky zamerané na zvyšovanie kvality v ECEC
o	Aké politické zásahy/intervencie boli vykonané?
o	Aké sú skúsenosti vo vašej krajine?
o	Aké rozmery/aspekty ECEC politiky by chceli krajiny preferovať v budúcnosti?
o	Aké rozmery/aspekty ECEC politiky by chceli krajiny preferovať v budúcnosti?
-	Výzvy súvisiace so zvyšovaním kvality ECEC a stratégie
o	Akým výzvam čelia krajiny pri realizácii politík k zvyšovaniu kvality?
o	Aké stratégie využili krajiny na prekonanie týchto problémov/výziev?
o	Aké sú kľúče k úspechu pri získavaní zainteresovaných, aká je spoluprácu s nimi a aké sú úskalia tejto spolupráce?
o	Ako efektívne zapojiť verejnosť a získať podporu pre investície do vysoko kvalitnej ECEC?
Ku všetkým okruhom bol spracovaný podklad aj za Slovenskú republiku.
Popoludní bola predstavená publikácia Starting Strong III, ktorá obsahuje súbor nástrojov kvality pre vzdelávanie a starostlivosť v rannom detstve. Významnou mierou je v tejto publikácii prezentované aj predprimárne vzdelávanie v Slovenskej republike so všetkými aspektmi (Slovensko na tvorbe publikácie aktívne spolupracovalo aj so Stálou misiou SR pri OECD). Preklad tejto publikácie do slovenského jazyka bude v priebehu mesiaca február 2012 sprístupnený na webovom sídle MŠVVaŠ SR so súhlasom OEDC. Publikácia sa určite strane výbornou pomôckou nielen pre tvorcov politiky predprimárneho vzdelávania, ale aj pre ŠPÚ, MPC, ŠŠI ale v neposlednom rade aj pre všetky materské školy v SR. Odprezentovaná bude aj členkám Celoslovenskej sekcie predprimárneho vzdelávania, poradného orgánu generálneho riaditeľa SRŠ, ktorej členmi sú odborníci z teórie i praxe predprimárneho vzdelávania, z KŠÚ, ŠŠI a, MPC a ŠPÚ.
Zástupcovia SR sa následne aktívne zapojili do diskusie v separátnej pracovnej skupine zaoberajúcej sa Kvalifikáciou pracovných síl a ich tréningom a vzdelávaním. Je to téma, v rámci ktorej je SR cez OECD zapojená do medzinárodného porovnania spolu s Fínskom a Švédskom ako referenčnými krajinami s názvom Profil Slovenskej republiky – kvalifikácia pracovných síl školstva a vzdelávania a pracovné podmienky – tento materiál je v súčasnosti na pripomienkovaní v Slovenskej republike, pred vypracovaním jeho konečnej, finálnej podoby.
Na záver rokovania tohto dňa boli prijaté odporúčania a ďalšie kroky pre budúcnosť vo väzbe na pokračovanie činnosti výboru OECD pre predškolské vzdelávanie a starostlivosť. 
25 januára 2012 sa uskutočnilo 10. zasadnutie výboru OECD pre predškolské vzdelávanie a starostlivosť, už bez ministrov a ich zástupcov, ktorého cieľom bolo diskutovať o tom, ako postupovať pri výskume v oblasti ECEC a najmä o tom, ako dosiahnuť rovnováhu medzi kvantitatívnym a kvalitatívnym výskumom. Súčasťou tohto rokovania bolo aj prijatie záverov Okrúhleho stola, účastníci navrhli konkrétne kroky a spôsoby posilnenia úlohy výboru ECEC pri navrhovaní ďalších politík ECEC. V rámci diskusií bol zdôraznený aj nepriamy pozitívny vplyv ECEC na výsledky v rámci PISA.
Diskusie sa viedli okolo možností a obmedzení kvalitatívneho a kvantitatívneho výskumu a o uplatnení ich záverov v praxi. Identifikovali sa kľúčové oblasti výskumu ECEC, v ktorých chýbajú odborné vedomosti. Ako veľký problém bola identifikovaná rôznorodosť terminológie, rozdielnosť organizácie ECEC, pedagogického zabezpečenia, riadenia, kontroly ale aj očakávaní od ECEC v jednotlivých členských štátoch OECD. 
5. Odporúčané závery:
Je potrebné venovať zvýšenú starostlivosť zabezpečovaniu kvalitného predprimárneho vzdelávania a hľadaniu investícií do predprimárneho vzdelávania, vrátane riešenia problematiky zabezpečenia starostlivosti o deti do troch rokov resp. do dvoch rokov veku.. Nevyhnutné je venovať zvýšenú pozornosť sústavnému skvalitňovaniu kurikula predprimárneho vzdelávania, príprave a kontinuálnemu vzdelávaniu pedagogických zamestnancov. Nevyhnutným predpokladom napredovania v danej oblasti je sústavná evalvácia kvality ECEC a využívanie medzinárodných skúseností.

6. Prehľad prinesenej dokumentácie a miesto jej uloženia:
Pracovné materiály poskytnuté organizátorom, ktoré boli predmetom rokovania sú uložené u zamestnancov zúčastnených na predmetnej konferencie v sekcii regionálneho školstva. 
7. Osobitne vyhodnotený očakávaný prínos ZPC:
Účasť na tomto stretnutí rozšírila naše poznanie o možnostiach realizácie predprimárneho vzdelávania s variabilnými formami výchovy a vzdelávania. Na medzinárodnej úrovni sa investície vynaložené na podporu starostlivosti a vzdelávania detí od útleho veku vnímajú ako jedny z najefektívnejšie vynaložených investícií s vysokou (aj keď neskorou) návratnosťou. Z výsledkov medzinárodných výskumov vyplýva, že absolvovanie predprimárneho vzdelávania sa prejavuje lepšími výsledkami detí v základnej škole, vyšším stupňom dosiahnutého vzdelania, mierou zamestnanosti, zárobkami, prevenciou trestnej činnosti, rodinnými vzťahmi a zdravím. Toto všetko za predpokladu, že na predprimárne vzdelávanie nadväzujú ďalšie intervencie, ako napríklad podpora vzdelávania v základnej škole, podpora štúdia jazykov a sociálnej adaptácie, v opačnom prípade majú blahodarné účinky predprimárneho vzdelávania tendenciu upadať. Nedostatok investícií do predprimárneho vzdelávania vedie k podstatne vyšším výdavkom na nápravu v neskorších etapách života, čo je nákladovo menej efektívne a môže sa spájať so zvýšenými výdavkami v oblasti kriminality, zdravotníctva, nezamestnanosti a iných sociálnych politík.
8. Spôsob zverejnenia výsledkov ZPC, prenos získaných informácií:
Správa zo ZPC je zverejnená na www.minedu.sk
Súhlasíme so zverejnením správy na internete

Správu vypracovali: RNDr. Miroslav Repovský; PhDr. Viera Hajdúková, PhD.

Dátum: 8. februára 2012

Správu schválil: RNDr. Miroslav Repovský, GR SRŠ MŠVVaŠ SR